Moning.
Ol sampela man i askim mi long skulim ol long pasin bilong prea. Long wanem, planti toktok i stap na i pulim tingting bilong planti manmeri i go kam long ol kainkain samting bilong prea, na ol i paul. Em olsem na nau bai mi stat na long ol sampela wik long Sande Baibel Toktok bai mi tokaut long ol samting Baibel i tokim yumi long prea.
Orait, pastaim, Prea em i wanem samting? Prea em i pasin bilong toktok long God. Harim toktok bilong king Devit taim em i prea long God….
Buk Song 4.
1God, Yu yet Yu stretpela pasin bilong mi,
plis harim prea bilong mi taim mi singaut long Yu.
Taim mi stap insait long hevi Yu bin givim bel isi long mi.
Plis mekim grasia long mi na harim prea bilong mi.
8Taim mi laik slip, bai mi bel isi na slip;
mi bai bel isi na slip bikos BIKPELA Yu tasol Yu lukautim mi.
Buk Song 5.
1BIKPELA, plis harim prea bilong mi;
plis skelim tok mi mekim long Yu.
2King na God bilong mi, plis harim kraiaut bilong mi,
long wanem, long Yu tasol mi prea.
3BIKPELA, long olgeta moning Yu harim nek bilong mi;
long olgeta moning mi givim prea bilong mi long Yu na mi wet long kisim gutpela bekim bilong Yu.
Buk Song 8.
1BIKPELA, Yu Bikpela bilong mipela,
nem bilong Yu i nambawan tru long olgeta hap long dispela graun!
Yu bin mekim glori bilong Yu i antap tru na i winim skai.
2Na long maus bilong ol pikinini na ol liklik pikinini
Yu putim strong bilong Yu i stap
bilong semim ol birua na bilong sailensim ol man i egensim Yu.
3Taim mi lukluk antap long skai bilong Yu, long ol samting Yu bin wokim long han bilong Yu,
na mi lukim mun na ol sta Yu bin putim i stap,
4 mi save tingim olsem, manmeri em i wanem samting na Yu save tingim em,
long wanem as Yu save lukautim pikinini bilong dispela graun?
Yu save, Devit em i toktok long God. Em i toktok long God olsem em i toktok long wanpela man. Em i opim maus na em i toktok long God. Prea em i pasin bilong toktok long God.
God Em i no wanpela diwai na Em i no wanpela wara na Em i no wanpela ston – Em i no sampela kain samting olsem. Nogat. God Em i man, na yumi tu yumi man, olsem na, yumi ken i toktok long Em. Lukim Jenesis 1:27.
27Olsem na God Em i wokim man na em i stap wankain olsem Em yet,
wankain olsem God yet Em i bin wokim em,
man na meri yet God Em i bin wokim ol.
God i wokim man wantaim meri na tupela i kamap olsem God yet. Tasol nogut yumi paul long dispela toktok. Yumi no olsem God long olgeta samting. Nogat. Yumi olsem God long sampela samting tasol. Skelim dispela….
- God Em i save long olgeta samting long olgeta hap. Tasol yumi no save long olgeta samting long olgeta hap. Nogat. Save bilong yumi i sot tru. Long dispela samting yumi no olsem God.
- Taim God i wokim olgeta samting Em i tok tasol na olgeta samting i kamap. Tasol yumi no inap tok na wanpela samting i kamap. Nogat. Yumi no gat dispela kain pawa.
- God i save stap long olgeta hap. Em i save stap long olgeta hap long seim taim. Yumi no inap mekim olsem. Taim yumi stap long ples, em nau yumi stap tasol long ples. Na taim yumi stap long taun, em nau yumi lusim ples pinis na yumi stap long taun tasol. Yumi no inap i stap long narapela narapela hap long seim taim.
Tasol long sampela samting yumi olsem God. Skelim dispela….
- God Em i save tingting. Em i gat het na Em i save tingting na Em i save skelim tingting bilong Em. Na Em i ken i yusim tingting bilong Em bilong skelim planti samting. Olsem na yumi tu yumi gat het na yumi ken i yusim tingting bilong yumi bilong skelim ol samting. Yu save, taim God i wokim manmeri olsem Em yet, orait Em i givim het long ol bai ol i ken i tingting na skelim ol samting olsem Em yet i save mekim. Em olsem na yumi save tingting olsem God i save tingting.
- God i save kisim ol kainkain pilim. Sampela taim Em i ken i pilim amamas. Sampela taim Em i ken i pilim kros. Sampela taim Em i ken i pilim sori. Sampela taim Em i ken i pilim hevi. God i save kisim ol kainkain pilim. Olsem na yumi tu yumi ken i kisim ol kainkain pilim. Sampela taim yumi ken i pilim amamas o pilim kros o pilim sori o pilim hevi o ol narapela kainkain pilim. Em olsem na yumi save pilim olsem God i save pilim.
- Na tu God i save toktok. God i ken i toktok na stori. God i ken tokim yumi long ol sampela samting na yumi ken i harim na yumi ken i save long toktok bilong God. Na wankain olsem God yumi tu yumi ken i toktok na stori. Yumi ken i toktok long brata bilong yumi na long papamama bilong yumi na ol narapela manmeri na ol inap harim na save long toktok yumi mekim. Olsem na long dispela samting tu yumi stap olsem God. Yumi ken i toktok olsem God i toktok.
Yu save, long dispela as yumi ken i prea – toktok – long God. God i wokim yumi olsem Em yet na long dispela as yumi ken i toktok long Em. Yumi ken i yusim tingting bilong yumi na yumi ken i pilim ol sampela pilim bilong yumi na yumi ken i opim maus na toktok long God long ol kainkain tingting na pilim na toktok bilong yumi – na God i ken i harim na save.
Yumi mas klia olsem, God i no olsem ol tewel bilong ol tumbuna, na God i no olsem ol masalai i stap long hul bilong ston o long bus o long wara. Nogat. God i no olsem ol dispela samting. Ol dispela samting i no inap harim toktok bilong yumi. God Em i trupela God i stap na God i stap “man” olsem yumi stap man na God i ken i harim na Em i ken i save long toktok yumi mekim.
God Em i invaitim yumi long toktok long Em. Lukim Filipai 4:5-6.
.…BIKPELA i stap klostu. 6Yupela no ken i wari long wanpela samting, nogat. Long olgeta samting yupela ken i prea na toktok long God. Tok tenkyu long Em na tokim Em long askim bilong yupela.
Long olgeta samting yumi ken i prea na toktok long God. God Em i invaitim yumi long toktok long Em. Yumi no ken i pret long toktok long Em. God i bin wokim yumi olsem Em yet na long dispela as yumi ken i toktok long God. Prea em i pasin bilong toktok long God. God Em i opim rot bilong yumi ken i toktok long Em long olgeta samting – na dispela i gutpela gutpela samting tru.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans